Il-ġid tal-għerf Ibni, jekk int tilqa' kliemi, u taħżen ġo fik il-kmandamenti tiegħi billi tagħti widen għall-għerf, u tħalli lil moħħok jifhem sewwa; jekk issejjaħ l-għerf, u tgħolli leħnek għall-fehma t-tajba; jekk tfittex l-għerf bħall-fidda, u tħaffer għalih bħal teżor moħbi; imbagħad tifhem il-biża' tal-Mulej, u ssib it-tagħrif ta' Alla. Għax il-Mulej jagħti l-għerf, minn fommu ġej it-tagħrif u d-dehen. Hu jaħżen l-għajnuna għal min hu sewwa, hu tarka għal min jimxi bla ħtija; hu jħares it-triqat tal-ġusti, u jgħasses it-triq tat-twajbin tiegħu. Imbagħad int tifhem il-ħaqq u s-sewwa, u timxi f'kull triq li hi tajba. Għax l-għerf jidħollok f'moħħok, u t-tagħrif ikun l-għaxqa ta' qalbek. L-għaqal jgħasses fuqek, il-fehma tajba tħarsek, teħilsek minn triq il-ħażen, minn nies ta' kliem il-għawġ; li tilfu t-triq it-tajba, biex jimxu f'toroq mudlama; li l-hena tagħhom jagħmlu l-ħażen, l-għaxqa tagħhom il-ħażen mill-agħar; nies li triqathom mgħawġa, u l-mixi tagħhom barra mit-triq. Jeħilsek l-għerf minn mart ħaddieħor, mill-mara barranija li tmelles bi kliemha, li twarrab sieħeb żgħożitha, u tinsa l-patt li għamlet ma' Alla tagħha; darha lejn il-mewt nieżla, u l-mixi tagħha lejn Art l-Imwiet; ħadd ma jmur għandha u jerġa' lura, jew jerġa' jaqbad triq il-ħajja. Int, mela, imxi fi triq it-tajbin, u żomm ma' mogħdijiet il-ġusti; għax it-tajbin jgħammru fl-art, u n-nies sewwa joqogħdu fiha; imma l-ħżiena mill-art jitqaċċtu, u l-qarrieqa jinqalgħu minnha.